MT Il-Ġurnal Uffiċjali tal-Unjoni Ewropea L 213/1

It-testi NU/KEE oriġinali biss għandhom effett legali skont il-liġi pubblika internazzjonali. L-istat u d-data tad-dħul fis-seħħ ta’ dan ir-Regolament għandhom jiġu ċċekkjati fl-aħħar verżjoni tad-dokument tal-istatus NU/KEE TRANS/WP.29/343, disponibbli fuq: http://www.unece.org/trans/main/wp29/wp29wgs/wp29gen/wp29fdocstts.html.

Ir-Regolament Nru 6 tal-Kummissjoni Ekonomika għall-Ewropa tan-Nazzjonijiet Uniti (NU/KEE) – Dispożizzjonijiet uniformi dwar l-approvazzjoni tal-indikaturi tad-direzzjoni għal vetturi bil-magna u t-trejlers tagħhom

Jinkorpora t-test validu kollu sa:

Suppliment 25 għas-serje ta’ emendi 01 – Data tad-dħul fis-seħħ: Id-9 ta’ Ottubru 2014

KONTENUT

0. Ambitu

1. Definizzjonijiet

2. Applikazzjoni għall-approvazzjoni

3. Immarkar

4. Approvazzjoni

5. Speċifikazzjonijiet ġenerali

6. Intensità tad-dawl mitfugħ

7. Proċedura tat-test

8. Il-kulur tad-dawl mitfugħ

9. Modifiki ta’ tip ta’ indikatur tad-direzzjoni għall-vetturi bil-mutur u t-trejlers tagħhom u estensjoni tal-approvazzjoni

10. Konformità tal-produzzjoni

11. Penali għal nuqqas ta’ konformità tal-produzzjoni

12. Produzzjoni mwaqqfa għal dejjem

13. Ismijiet u indirizzi tas-Servizzi Tekniċi responsabbli mit-twettiq tat-testijiet tal-approvazzjoni u tal-Awtoritajiet tal-Approvazzjoni tat-Tip

14. Dispożizzjonijiet tranżitorji

ANNESSI

1. Kategoriji ta’ indikaturi tad-direzzjoni: Angoli minimi meħtieġa għal distribuzzjoni tad-dawl fl-ispazju ta’ dawn il-kategoriji ta’ indikaturi tad-direzzjoni

2. Komunikazzjoni dwar l-approvazzjoni jew l-estensjoni jew ir-rifjut jew l-irtirar tal-approvazzjoni jew produzzjoni ta’ tip ta’ indikatur tad-direzzjoni li twaqqfet għal dejjem skont ir-Regolament Nru 6

3. Eżempji ta’ arranġamenti tal-marki tal-approvazzjoni

4. Pożizzjonijiet fotometriċi

5. Ir-rekwiżiti minimi għall-proċeduri ta’ kontroll tal-konformità tal-produzzjoni

6. Ir-rekwiżiti minimi għal teħid ta’ kampjuni minn spettur

0. AMBITU

Dan ir-Regolament japplika għal indikaturi tad-direzzjoni għal vetturi tal-kategoriji L, M, N, O u T (1).

1. DEFINIZZJONIJIET

Għall-finijiet ta’ dan ir-Regolament:

1.1. “Indikatur tad-direzzjoni” tfisser apparat immuntat fuq vettura ta’ mutur jew trejler li, meta jitħaddem minn sewwieq, juri l-intenzjoni ta’ dan tal-aħħar biex jibdel id-direzzjoni fejn tkun sejra l-vettura. Dan ir-Regolament japplika biss għal apparat b’dawl li jteptep ta’ pożizzjoni fissa li t-teptip tiegħu huwa miksub minn provvista intermittenti ta’ kurrent ta’ elettriku lill-fanal.

1.2. Id-definizzjonijiet mogħtija fir-Regolament Nru 48 u s-serje ta’ emendi tiegħu li daħlu fis-seħħ fiż-żmien tal-applikazzjoni għall-approvazzjoni tat-tip għandhom japplikaw f’dan ir-Regolament.

1.3. “L-indikaturi tad-direzzjoni ta’ tipi differenti” tfisser fanali li jvarjaw f’aspetti essenzjali bħal: (a) L-isem jew il-marka kummerċjali; (b) Il-karatteristiċi tas-sistema ottika (livelli ta’ intensità, angoli ta’ distribuzzjoni tad-dawl, kategorija tas-sors tad-dawl, modulu tas-sors tad-dawl, eċċ.); (c) Il-kategorija tal-fanali tal-indikaturi tad-direzzjoni; (d) Il-kontroll ta’ intensità varjabbli, jekk dan jeżisti; (e) L-attivazzjoni sekwenzjali ta’ sorsi tad-dawl, jekk jeżistu. Tibdil fil-kulur tas-sors tad-dawl jew fil-kulur ta’ kwalunkwe filtru ma jikkostitwixxix bidla tat-tip.

1.4. Ir-referenzi li saru f’dan ir-Regolament għal bozza/bozoz bil-filament standard (étalon) u għar-Regolament Nru 37 għandhom jirreferu għar-Regolament Nru 37 u s-serje ta’ emendi tiegħu li daħlu fis-seħħ fiż-żmien tal-applikazzjoni għall-approvazzjoni tat-tip. Ir-referenzi li saru f’dan ir-Regolament għal sors/i tad-dawl LED standard (étalon) u għar-Regolament Nru 128 għandhom jirreferu għar-Regolament Nru 128 u s-serje ta’ emendi tiegħu li daħlu fis-seħħ fiż-żmien tal-applikazzjoni għall-approvazzjoni tat-tip.

2. APPLIKAZZJONI GĦALL-APPROVAZZJONI

2.1. L-applikazzjoni għall-approvazzjoni ta’ tip ta’ indikatur tad-direzzjoni għandha titressaq mid-detentur tal-isem kummerċjali jew marka jew mir-rappreżentant tiegħu li ġie akkreditat b’mod xieraq. Għandha tispeċifika għal-liema kategorija jew f’liema mill-kategoriji 1, 1a, 1b, 2a, 2b, 5 jew 6 skont l-Anness 1, jidħol l-indikatur tad-direzzjoni u, jekk għandux jidħol fil-kategorija 2, kemm għandu intensità ta’ luminosità kostanti (kategorija 2a) jekk għandu intensità ta’ luminosità varjabbli (kategorija 2b) u jekk l-indikatur tad-direzzjoni jista’ jintuża wkoll fl-assemblaġġ ta’ żewġ fanali tal-istess kategorija. Skont l-għażla tal-applikant, din se tispeċifika li l-apparat jista’ jkun installat mal-vettura b’inklinazzjonijiet differenti tal-assi ta’ referenza fir-rigward tal-uċuħ ta’ referenza tal-vettura u tal-art jew idur mal-assi ta’ referenza tiegħu; dawn il-kundizzjonijiet differenti ta’ installazzjoni għandhom ikunu indikati fuq il-formola ta’ komunikazzjoni.

2.2. Għal kull tip ta’ indikatur tad-direzzjoni, l-applikazzjoni għandu jkollha magħha li ġej: 2.2.1. Disinji, fi triplikat, iddettaljati suffiċjentement biex jippermettu l-identifikazzjoni tat-tip u l-kategorija u li juru ġeometrikament dan li ġej: (a) F’liema pożizzjoni(jiet) l-indikatur tad-direzzjoni jista’ jitwaħħal fuq il-vettura; l-assi ta’ osservazzjoni li għandu jitqies bħala l-assi ta’ referenza fit-testijiet (angolu orizzjontali H = 0°, angolu vertikali V = 0°); u l-punt li għandu jitqies bħala ċ-ċentru ta’ referenza fit-testijiet imsemmija. (b) Kundizzjonijiet ġeometriċi ta’ installazzjoni tal-apparat/i li tissodisfa/jissodisfaw ir-rekwiżiti tal-paragrafu 6. (c) Fil-każ ta’ sistema ta’ fanali interdipendenti, il-fanal interdipendenti jew il-kombinazzjoni ta’ fanali interdipendenti li jissodisfaw ir-rekwiżiti tal-paragrafu 5.7, paragrafu 6.1 u tal-Anness 4 għal dan ir-Regolament. (d) L-illustrazzjonijiet għandhom juru l-pożizzjoni maħsuba għan-numru tal-approvazzjoni u s-simboli addizzjonali relatati maċ-ċirku tal-marka tal-approvazzjoni. 2.2.2. Deskrizzjoni teknika qasira li tindika, b’mod partikolari, bl-eċċezzjoni ta’ fanali li jkollhom sorsi ta’ dawl li ma jistgħux jinbidlu: (a) Il-kategorija jew kategoriji ta’ bozza/bozoz bil-filament preskritta/i; din il-kategorija ta’ bozza bil-filament għandha tkun waħda minn dawk li hemm fir-Regolament Nru 37 u s-serje ta’ emendi tiegħu li daħlu fis-seħħ fiż-żmien tal-applikazzjoni għal-approvazzjoni tat-tip; u/jew (b) Il-kategorija jew kategoriji ta’ sors/i ta’ dawl LED preskritta/i; din il-kategorija ta’ sors ta’ dawl LED għandha tkun waħda minn dawk li hemm fir-Regolament Nru 128 u s-serje ta’ emendi tiegħu li daħlu fis-seħħ fiż-żmien tal-applikazzjoni għal-approvazzjoni tat-tip; u/jew (c) Il-kodiċi speċifiku ta’ identifikazzjoni tal-modulu tas-sors ta’ dawl. 2.2.3. Għal indikatur tad-direzzjoni tal-kategorija 2b, deskrizzjoni konċiża ta’ kontroll varjabbli ta’ intensità, dijagramma ta’ arranġament u speċifikazzjoni tal-karatteristiċi tas-sistema li tiżgura ż-żewġ livelli ta’ intensità; 2.2.4. Għal fanal tal-indikatur tad-direzzjoni tal-kategoriji 1, 1a, 1b, 2a u 2b, informazzjoni fir-rigward tal-attivazzjoni tas-sinjali skont il-paragrafu 5.6 u 6.2.2 hawn taħt. 2.2.5. Żewġ kampjuni; jekk l-approvazzjoni tiġi applikata għal apparat li mhuwiex identiku iżda simmetriku u adegwat biex jitwaħħal wieħed fuq ix-xellug u l-ieħor fuq il-lemin tal-vettura, iż-żewġ kampjuni sottomessi jistgħu jkunu identiċi u adegwati għall-immuntar biss fuq il-lemin jew biss fuq ix-xellug tal-vettura. Għal indikatur tad-direzzjoni tal-kategorija 2b, l-applikazzjoni għandu jkollha magħha wkoll il-kontroll ta’ intensità varjabbli jew ġeneratur li jipprovdi l-istess sinjal/i.

3. IMMARKAR

Apparat sottomess għall-approvazzjoni għandu:

3.1. Juri l-isem kummerċjali jew il-marka tal-applikant; dawn il-marki jridu jkunu jinqraw b’mod ċar u ma jitħassrux;

3.2. Bl-eċċezzjoni tal-fanali li jkollhom sorsi tad-dawl li ma jistgħux jinbidlu, juru marka li tista’ tinqara b’mod ċar u li ma titħassarx, li tindika: (a) Il-kategorija jew kategoriji ta’ bozza/bozoz bil-filament preskritta/i; u/jew (b) Il-kodiċi speċifiku ta’ identifikazzjoni tal-modulu tas-sors tad-dawl;

3.3. Ikollhom spażju ta’ daqs suffiċjenti għall-marka ta’ approvazzjoni u s-simboli addizzjonali preskritti fil-paragrafu 4.2 hawn taħt; dan l-ispazju għandu jidher fid-disinji msemmija fil-paragrafu 2.2.1 hawn fuq;

3.4. Fil-każ ta’ fanali b’apparat elettroniku ta’ kontroll tas-sors ta’ dawl jew b’kontroll ta’ intensità varjabbli u/jew sorsi ta’ dawl li ma jistgħux jinbidlu u/jew apparat/i tas-sors ta’ dawl, juru l-marka tal-vultaġġ nominali jew il-medda ta’ vultaġġ u potenza massima nominali.

3.5. Fil-każ tal-fanali li jkollhom apparat/i tas-sors ta’ dawl, l-apparat/i tas-sors ta’ dawl għandu jkollhom: 3.5.1. L-isem jew il-marka kummerċjali tal-applikant; din il-marka trid tkun tinqara b’mod ċar u ma titħassarx; 3.5.2. Il-kodiċi speċifiku ta’ identifikazzjoni tal-modulu; din il-marka trid tkun tinqara b’mod ċar u ma titħassarx; Il-kodiċi speċifiku ta’ identifikazzjoni għandu jinkludi fil-bidu l-ittri “MD” għal “MODULU” segwiti mill-marka ta’ approvazzjoni mingħajr iċ-ċirku kif preskritt fil-paragrafu 4.2.1.1 hawn taħt u, f’każ li jintużaw diversi apparati ta’ sors ta’ dawl mhux identiċi, segwiti minn simboli jew sinjali addizzjonali; dan il-kodiċi speċifiku ta’ identifikazzjoni għandu jidher fid-disinji msemmija fil-paragrafu 2.2.1 hawn fuq. Il-marka tal-approvazzjoni ma għandhiex għalfejn tkun l-istess bħal dik ta’ fuq il-fanal li fih il-modulu qiegħed jintuża, iżda ż-żewġ marki għandhom ikunu tal-istess applikant; 3.5.3. Il-marki tal-vultaġġ nominali u l-medda ta’ vultaġġ u potenza massima nominali.

3.6. L-apparat elettroniku ta’ kontroll tas-sors ta’ dawl jew il-kontroll ta’ intensità varjabbli li jkun parti mill-fanal iżda ma jkunx inkluż fil-qafas tal-fanal, għandu jkollu l-isem tal-manifattur u n-numru ta’ identifikazzjoni tiegħu.

4. APPROVAZZJONI

4.1. Ġenerali

4.1.1. Fil-każ li ż-żewġ apparati sottomessi għall-approvazzjoni skont il-paragrafu 2.2.4 hawn fuq jilħqu r-rekwiżiti ta’ dan ir-Regolament, għandha tingħata l-approvazzjoni. L-apparat kollu ta’ sistema ta’ fanali interdipendenti għandhom jiġu ppreżentati għall-approvazzjoni tat-tip mill-istess applikant.

4.1.2. Meta l-fanali raggruppati, ikkombinati jew inkorporati reċiprokament jinstabu li jikkonformaw mar-rekwiżiti ta’ diversi Regolamenti annessi mal-Ftehim tal-1958, tista’ tkun applikata marka ta’ approvazzjoni internazzjonali waħda, sakemm dawn il-fanali ma jkunux raggruppati, ikkombinati jew inkorporati reċiprokament ma’ fanal jew fanali li ma jissodisfaw l-ebda wieħed minn dawn ir-Regolamenti.

4.1.3. Għal kull tip approvat għandu jkun assenjat numru tal-approvazzjoni. L-ewwel żewġ ċifri (fil-preżent 01, li jikkorrispondu għas-serje ta’ emendi 01 li daħlet fis-seħħ fis-27 ta’ Ġunju 1987) għandhom jindikaw is-serje ta’ emendi li jinkorporaw l-aktar emendi tekniċi ewlenija reċenti li saru għar-Regolament fiż-żmien tal-ħruġ tal-approvazzjoni. L-istess Parti Kontraenti ma tistax tagħti l-istess numru lil tip ieħor ta’ apparat kopert minn dan ir-Regolament. Indikaturi tad-direzzjoni ta’ kategoriji differenti jistgħu jiġu mmarkati b’numru wieħed ta’ approvazzjoni meta jiffurmaw assemblaġġ wieħed.

4.1.4. L-avviż tal-approvazzjoni jew tal-estensjoni jew tar-rifjut jew tal-irtirar tal-approvazzjoni jew ta’ produzzjoni mwaqqfa għal kollox ta’ tip ta’ apparat skont dan ir-Regolament għandu jiġi kkomunikat lill-Partijiet għall-Ftehim tal-1958 li qed japplikaw dan ir-Regolament, permezz ta’ formola konformi mal-mudell fl-Anness 2 għal dan ir-Regolament.

4.1.5. Kull apparat konformi mat-tip approvat skont dan ir-Regolament se jkollu fl-ispazju msemmi fil-paragrafu 3.3 hawn fuq, u barra minn hekk għall-marki preskritti fil-paragrafi 3.1 u 3.2 jew 3.4 rispettivament, marka ta’ approvazzjoni kif deskritt fil-paragrafi 4.2 u 4.3 hawn taħt.

4.2. Il-kompożizzjoni tal-marka tal-approvazzjoni

Il-marka tal-approvazzjoni għandha tkun komposta minn:

4.2.1. Marka tal-approvazzjoni internazzjonali, li tinkludi: 4.2.1.1. Ċirku madwar l-ittra “E” segwit min-numru li jiddistingwi l-pajjiż li jkun ħareġ l-approvazzjoni (2); 4.2.1.2. In-numru tal-approvazzjoni preskritt fil-paragrafu 4.1.3 ta’ hawn fuq.

4.2.2. Is-simbolu (jew simboli) addizzjonali li ġejjin: 4.2.2.1. Wieħed jew iktar min-numri: 1, 1a, 1b, 2a, 2b, 5 jew 6, skont jekk l-apparat huwiex f’kategorija waħda jew iktar minn 1, 1a, 1b, 2a, 2b, 5 jew 6 li għalihom titfittex l-approvazzjoni skont il-paragrafu 2.1; 4.2.2.2. Fuq apparat li ma jistgħax jiġi mmuntat fuq ebda naħa tal-vettura b’mod mhux diskriminatorju, vleġġa orizzontali li turi f’liema pożizzjoni l-apparat għandu jiġi mmuntat (il-vleġġa għandha tkun diretta ‘l barra mill-vettura fil-każ ta’ apparat tal-kategoriji 1, 1a, 1b, 2a u 2b u lejn ‘il-parti ta’ quddiem tal-vettura fil-każ ta’ apparat tal-kategoriji 3, 4, 5 u 6). F’addizzjoni, għal mezzi tal-kategorija 6 indikazzjoni “R” jew “L” għandha f’dan il-każ tintwera fuq il-imezz, li turi n-naħa tal-lemin jew tax-xellug tal-vettura; 4.2.2.3. Fuq in-naħa tal-lemin tas-simbolu msemmi fil-paragrafu 4.2.2.1; għandu jkun immarkat fuq kull apparat: (a) L-ittra addizzjonali “D”, fuq apparat li jista’ jintuża bħala parti minn assemblaġġ ta’ żewġ fanali. (b) L-ittra addizzjonali “Y”, fuq apparat li jista’ jintuża bħala parti minn sistema ta’ fanali interdipendenti. 4.2.2.4. Fuq apparat li jarmi dawl imnaqqas b’konformità mal-paragrafu 2.1.3 tal-Anness 4 ta’ dan ir-Regolament vleġġa wieqfa li titlaq minn segment mimdud u li tipponta ‘l isfel; 4.2.2.5. Iż-żewġ ċifri tan-numru ta’ approvazzjoni li jindikaw is-serje ta’ emendi fis-seħħ fiż-żmien tal-ħruġ tal-approvazzjoni u, jekk meħtieġ, il-vleġġa meħtieġa jistgħu jiġu mmarkati qrib is-simboli addizzjonali ta’ hawn fuq; 4.2.2.6. Il-marki u s-simboli msemmija fil-paragrafi 4.2.1 u 4.2.2 hawn fuq għandhom ikunu jinqraw faċilment u ma jitħassrux anke meta l-apparat ikun imwaħħal fil-vettura.

4.3. L-arranġament tal-marka tal-approvazzjoni.

4.3.1. Fanali indipendenti

L-Anness 3, Grafika 1, għal dan ir-Regolament jagħti eżempji tal-arranġamenti tal-marka ta’ approvazzjoni bis-simboli addizzjonali msemmija aktar ‘il fuq.

Jekk tipi differenti ta’ fanali li jikkonformaw mar-rekwiżiti ta’ diversi Regolamenti, jużaw l-istess lenti esterna li jkollha l-istess kulur jew kulur differenti, tista’ titwaħħal marka tal-approvazzjoni internazzjonali waħda, li tikkonsisti f’ċirku madwar l-ittra “E” segwit min-numru li jiddistingwi l-pajjiż li ta l-approvazzjoni, u n-numru ta’ approvazzjoni. Din il-marka tal-approvazzjoni tista’ titqiegħed fi kwalukwe parti tal-fanal, sakemm:

4.3.1.1. Din tkun viżibbli wara l-installazzjoni tagħhom.

4.3.1.2. Is-simbolu ta’ identifikazzjoni għal kull fanal, xieraq għal kull Regolament li skontu ngħatat l-approvazzjoni, flimkien mas-serje korrispondenti ta’ emendi li jinkorporaw l-emendi tekniċi prinċipali l-aktar riċenti għar-Regolament fiż-żmien tal-ħruġ tal-approvazzjoni, u jekk ikun neċessarju, il-vleġġa meħtieġa għandha tkun immarkata.

4.3.1.3. Id-daqs tal-komponenti ta’ marka waħda tal-approvazzjoni ma għandux ikun inqas mid-daqs minimu meħtieġ għall-iċken fost il-marki individwali permezz tar-Regolament li taħtu ngħatat l-approvazzjoni.

4.3.1.4. Il-qafas ewlieni tal-fanal għandu jinkludi l-ispazju deskritt fil-paragrafu 3.3 hawn fuq u għandu jkollu l-marka ta’ approvazzjoni tal-funzjoni(jiet) attwali.

4.3.1.5. Il-Grafika 4 fl-Anness 3 għal dan ir-Regolament jagħti eżempji ta’ marka ta’ approvazzjoni permezz tas-simboli addizzjonali msemmija hawn fuq.

4.3.2. Fanali raggruppati, ikkombinati jew reċiprokament inkorporati:

4.3.2.1. Meta fanali raggruppati, ikkombinati jew inkorporati reċiprokament jkunu instabu li jkkonformaw mal-kundizzjonijiet meħtieġa ta’ diversi Regolamenti, tista’ titwaħħal marka tal-approvazzjoni internazzjonali waħda, li tikkonsisti minn ċirku madwar l-ittra “E” segwit min-numru li jiddistingwi l-pajjiż li ta l-approvazzjoni, u numru ta’ approvazzjoni. Din il-marka tal-approvazzjoni tista’ titqiegħed fuq kwalunkwe parti tal-bozoz raggruppati, ikkombinati jew inkorporati reċiprokament, sakemm: 4.3.2.1.1. Din tkun viżibbli wara li jitwaħħlu l-fanali; 4.3.2.1.2. L-ebda komponenti li jittrasmettu d-dawl tal-fanali raggruppati, ikkombinati jew reċiprokament inkorporati ma jistgħu jitneħħew mingħajr ma titneħħa simultanjament il-marka tal-approvazzjoni.

4.3.2.2. Is-simbolu ta’ identifikazzjoni għal kull fanal, xieraq għal kull Regolament li skontu ngħatat l-approvazzjoni, flimkien mas-serje korrispondenti ta’ emendi li jinkorporaw l-emendi tekniċi prinċipali l-aktar riċenti għar-Regolament fiż-żmien tal-ħruġ ta’ approvazzjoni, u jekk ikun neċessarju, il-vleġġa meħtieġa għandhom ikunu immarkati: 4.3.2.2.1. Jew fuq il-wiċċ proprju li jittrażmetti d-dawl; 4.3.2.2.2. Jew f’xi ragruppament, b’tali mod li kull waħda mill-fanali iggruppati, ikkombinati jew inkorporati reċiprokament jistgħu jkunu identifikati b’mod ċar.

4.3.2.3. Id-daqs tal-komponenti ta’ marka waħda tal-approvazzjoni ma għandux ikun inqas mid-daqs minimu meħtieġ għall-iċken fost il-marki individwali permezz tar-Regolament li taħtu ngħatat l-approvazzjoni.

4.3.2.4. Għal kull tip approvat għandu jkun assenjat numru tal-approvazzjoni. L-istess Parti Kontraenti ma tistax tagħti l-istess numru lil tip ieħor ta’ fanali raggruppati, kombinati jew inkorporati reċiprokament koperti minn dan ir-Regolament.

4.3.2.5. L-Anness 3, il-Grafika 2, għal dan ir-Regolament jagħti eżempji tal-arranġament tal-marki ta’ approvazzjoni għall-fanali raggruppati, ikkombinati jew inkorporati reċiprokament bis-simboli addizzjonali kollha msemmija aktar ‘il fuq.

4.3.3. Fanali reċiprokament inkorporati ma’ fanali oħrajn, li l-lenti tagħhom tista’ wkoll tintuża għal tipi oħrajn ta’ fanali ta’ quddiem:

Id-dispożizzjonijiet stabbiliti fil-paragrafu 4.3.2 hawn fuq huma applikabbli.

4.3.3.1. Barra dan, meta tintuża l-istess lenti, din tal-aħħar jista’ jkollha fuqha marki tal-approvazzjoni differenti relatati mat-tipi differenti ta’ fanali ta’ quddiem jew ta’ unitajiet ta’ fanali, sakemm il-parti prinċipali tal-bozza ta’ quddiem, anki jekk ma tistax tiġi sseparata mil-lenti, tinkludi wkoll l-ispazju deskritt fil-paragrafu 3.3 hawn fuq u jkollha l-marki tal-approvazzjoni tal-funzjonijiet proprji. Jekk tipi differenti ta’ fanali ta’ quddiem jinkludu l-istess qafas ewlieni, tal-aħħar jista’ jkollu l-marki tal-approvazzjoni differenti.

4.3.3.2. L-Anness 3, il-Grafika 3, għal dan ir-Regolament jagħti eżempji ta’ marki ta’ approvazzjoni għal fanali reċiprokament inkorporati b’fanal ta’ quddiem.

4.4. Il-marka tal-approvazzjoni għandha tkun tinqara b’mod ċar u ma tkunx tista’ titħassar. Din tista’ titqiegħed fuq il-parti ta’ ġewwa jew ta’ barra (trasparenti jew le) tal-apparat li ma tistax tinfired mill-parti t-trasparenti tal-apparat li jitfa’ d-dawl. Fi kwalunkwe każ il-marka għandha tkun viżibbli meta l-apparat jitwaħħal fil-vettura jew meta tinfetaħ xi parti li tiċċaqlaq bħall-għatu tal-bonit jew tal-bagoll jew bieba.

5. SPEĊIFIKAZZJONIJIET ĠENERALI

5.1. Kull apparat għandu jikkonforma mal-ispeċifikazzjonijiet imsemmija fil-paragrafi 6 sa 8 aktar ‘l isfel.

5.2. L-apparati għandhom ikunu ddisinjati u mibnija b’mod li fil-kundizzjonijiet normali tal-użu, minkejja kull vibrazzjoni li għalih jista’ jkun soġġett f’dan l-użu, l-operazzjoni sodisfaċenti tiegħu tibqa’ assigurata u żżomm il-karatteristiċi preskritti minn dan ir-Regolament.

5.3. Fil-każ ta’ moduli tas-sors tad-dawl, għandu jiġi vverifikat li: 5.3.1. Id-disinn tal-modulu/i tas-sors tad-dawl għandu jkun tali: (a) Li kull modulu tas-sors ta’ dawl jista’ jitwaħħal biss fil-pożizzjoni maħsuba u korretta u jista’ jitneħħa biss bl-użu ta’ għodda/għodod; (b) Jekk ikun hemm aktar minn modulu tas-sors tad-dawl wieħed fil-qafas għall-modulu, il-moduli tas-sors tad-dawl li jkollhom karatteristiċi differenti ma jistgħux jitbiddlu fl-istess qafas tal-fanal. 5.3.2. Il-modulu/i tas-sors ta’ dawl għandhom ikunu b’mod li ma jistgħux jiġu mittiefsa. 5.3.3. Modulu ta’ sors ta’ dawl għandu jkun iddisinjat b’tali mod li irrispettivament mill-użu tal-għodda/għodod, ma għandux jiġi skambjat mekkanikament mal-ebda sors sostitwibbli tad-dawl li jkun approvat.

5.4. F’każ ta’ ħsara fil-kontroll ta’ intensità varjabbli ta’ indikatur ta’ direzzjoni ta’ kategorija 2b li jittrażmetti aktar mill-valur massimu ta’ kategorija 2a, ir-rekwiżiti tal-intensità tal-luminosità stabbli ta’ kategorija 2a għandhom jiġu sodisfatti awtomatikament.

5.5. Fil-każ ta’ sors/i tad-dawl sostitwibbli: 5.5.1. Tista’ tintuża kwalunkwe kategorija jew kategoriji ta’ sors/i tad-dawl approvata/i skont ir-Regolament Nru 37 u/jew ir-Regolament Nru 128, sakemm ma jkun hemm ebda restrizzjoni fuq l-użu fir-Regolament Nru 37 u s-serje ta’ emendi tiegħu li jkunu fis-seħħ fil-ħin tal-applikazzjoni għall-approvazzjoni tat-tip jew fir-Regolament Nru 128 u s-serje ta’ emendi tiegħu li jkunu fis-seħħ fil-ħin tal-applikazzjoni għall-approvazzjoni tat-tip. 5.5.2. Id-disinn tal-apparat għandu jkun tali li s-sors tad-dawl ma jkunx jista’ jitwaħħal fl-ebda pożizzjoni ħlief f’dik it-tajba. 5.5.3. Il-ħowlder tas-sors ta’ dawl għandu jikkonforma mal-karatteristiċi mogħtija fil-Pubblikazzjoni tal-IEC 60061. Tapplika l-iskeda tad-dejta rilevanti għall-kategorija ta’ sors ta’ dawl użat.

5.6. Għal fanali tal-indikatur tad-direzzjoni tal-kategoriji 1, 1a, 1b, 2a jew 2b, it-teptip jista’ jiġi prodott minn attivazzjoni sekwenzjali tas-sorsi tad-dawl tagħhom jekk jiġu ssodisfati l-kundizzjonijiet li ġejjin: (a) Kull sors ta’ dawl, wara l-attivazzjoni tiegħu, għandu jibqa’ mixgħul sakemm jintemm iċ-ċiklu MIXGĦUL; (b) Is-sekwenza ta’ attivazzjoni tas-sorsi tad-dawl għandha tipproċedi b’mod uniformi progressiv min-naħa ta’ ġewwa lejn in-naħa ta’ barra tas-superfiċje apparenti; (c) Din għandha tkun linja kontinwa mingħajr repetizzjoni fid-direzzjoni vertikali (eż. l-ebda ondata). (d) Il-varjazzjoni għandha tintemm mhux aktar minn 200 ms wara l-bidu taċ-ċiklu MIXGĦUL; (e) Għall-fini tal-projezzjoni ortogonali fid-direzzjoni tal-assi ta’ referenza tar-rettangolu li jiċċirkoskrivi s-superfiċje apparenti tal-indikatur tad-direzzjoni, il-ġnub ta’ dan tal-aħħar li huma iktar twal għandhom ikunu paralleli mal-pjan-H u l-proporzjon tal-ġnub vertikali m’għandux ikun inqas minn 1.7. Il-konformità mal-kundizzjonijiet imsemmija hawn fuq għandhom ikunu verifikati meta l-indikatur ikun qed iteptep.

5.7. Sistema ta’ fanali interdipendenti għandha tissodisfa r-rekwiżiti meta l-fanali interdipendenti kollha jitħaddmu flimkien. Madankollu, jekk is-sistema ta’ fanali interdipendenti li tipprovdi l-funzjoni tal-indikatur tad-direzzjoni ta’ wara tkun parzjalment immuntata fuq il-komponent fiss u parzjalment immuntata fuq komponent li jiċċaqlaq, il-fanal/i interdipendenti speċifikat/i mill-applikant għandu/hom jissodisfa(w) ir-rekwiżiti kolorimetriċi, fotometriċi u tal-viżibilità ġeometrika, fil-pożizzjonijiet fissi kollha tal-komponent/i li jiċċaqilqu. Dan ma japplikax għal fanal/i interdipendenti tal-indikatur/i tad-direzzjoni maħsub(a) biex jitwaħħal/jitwaħħlu fuq vettura/i fuq liema, biex jiġi sodisfatt jew ilesti l-angolu ġeometriku ta’ viżibilità jiġu attivati fanali addizzjonali, meta l-komponent li jiċċaqlaq ikun fi kwalunkwe pożizzjoni fissa miftuħa, sakemm dawn il-fanali addizzjonali jissodisfaw r-rekwiżiti kollha, fotometriċi, kolorimetriċi u ta’ pożizzjoni applikabbli għal fanali applikabbli għall-indikatur tad-direzzjoni installat fuq il-komponent li jiċċaqlaq.

6. INTENSITÀ TAD-DAWL MITFUGĦ

6.1. Id-dawl mitfugħ minn dawn iż-żewġ apparati provduti jistgħu jkunu fil-każ tal-indikaturi tad-direzzjoni tal-kategoriji 1, 1a, 1b, 2a, 2b, fl-assi ta’ referenza, fil-każ ta’ indikaturi tad-direzzjoni ta’ kategoriji 5 jew 6 fid-direzzjoni A skont l-Anness 1 ta’ mhux inqas minn intensità minima u mhux iktar minn intensità minima speċifikata hawn taħt: Il-kategorija tal-indikatur tad-direzzjoni Intensità minima ta’ luminożità fis-cd Intensità minima ta’ luminożità fis-cd meta jintuża bħala Fanal uniku Bozza (waħda) mmarkata “D” (ara l-paragrafu 4.2.2.3) 1 175 1 000 500 1a 250 1 200 600 1b 400 1 200 600 2a (stabbli) 50 500 250 2b (varjabbli) 50 1 000 500 5 0,6 280 140 6 50 280 140 6.1.1. Għall-assemblaġġ ta’ żewġ fanali jew iktar tal-indikatur tad-direzzjoni l-intensità totali ma għandhiex taqbeż il-valur massimu. 6.1.2. Meta l-assemblaġġ ta’ żewġ fanali mmarkati “D” li għandhom l-istess funzjoni huwa meqjus bħala fanal wieħed għandu jikkonforma mar-rekwiżiti għal: (a) Intensità massima jekk il-fanali kollha jiġu mixgħula flimkien; (b) Intensità minima jekk fanal wieħed ikun falla.

6.2. Fil-każ li jinqata’ fanal wieħed, jew tinqata’ sistema ta’ fanali interdependenti tal-kategoriji 1, 1a, 1b, 2a u 2b, li fihom iktar minn sors wieħed ta’ dawl, id-dispożizzjonijiet li ġejjin għandhom japplikaw: 6.2.1. Grupp ta’ sorsi tad-dawl, b’ċirkwit apposta biex jekk xi wieħed minnhom jaħdem ħażin iwaqqaf lill-oħrajn kollha milli jitfgħu d-dawl, għandu jitqies li hu sors wieħed ta’ dawl. 6.2.2. Sinjal għall-attivazzjoni tat-tell-tale preskritt fil-paragrafu 6.5.8 tar-Regolament Nru 48 għandu jiġi prodott jekk: (a) Kwalunkwe sors wieħed ta’ dawl jinqata’, jew (b) Fil-każ ta’ bozza ddeżinjata għal żewġ sorsi ta’ bozoz bil-filament, l-intensità fl-assi tar-referenza hija inqas minn 50 fil-mija tal-intensità minima, jew (c) B’konsegwenza tal-qtugħ ta’ wieħed jew iktar sorsi tad-dawl, l- intensità f’waħda mid-direzzjonijiet li ġejjin kif indikati fl-Anness 4 ta’ dan ir-Regolament hija inqas mill-intensità minima meħtieġa: (i) H = 0°, V = 0° (ii) H = 20° għal barra l-vettura, V= + 5 ° (iii) H = 10° għal ġewwa l-vettura, V = 0°

6.3. Barra mill-assi ta’ referenza u fil-meded tal-angoli definiti fid-dijagrammi fl-Anness 1 għal dan ir-Regolament, l-intensità tad-dawl mitfugħ minn kull wieħed miż-żewġ apparati għandha tkun: 6.3.1. F’kull direzzjoni li tikkorrispondi mal-punti fit-tabella tad-distribuzzjoni tad-dawl riprodotta fl-Anness 4 għal dan ir-Regolament, ma tkunx anqas mill-minimu speċifikat fil-paragrafu 6.1 hawn fuq multiplikat minn perċentwali speċifikat fit-tabella imsemmija għad-direzzjoni imsemmija; 6.3.1.1. B’diverġenza mill-paragrafi 6.4 u 6.4.1, għall-kategoriji 5 tal-indikaturi tad-direzzjoni, għall-wara, valur minimu ta’ 0,6 cd huwa meħtieġ tul l-oqsma speċifikati fl-Anness 1; 6.3.2. F’ebda direzzjoni ġewwa l-ispazju li minnu il-fanal tal-indikazzjoni huwa viżibbli, ma għandha teċċedi l-massimu speċifikat fil-paragrafu 6.1 hawn fuq; 6.3.3. Barra minn hekk, 6.3.3.1. Matul l-oqsma ddefiniti fil-dijagrammi fl-Anness 1, l-intensità tad-dawl mitfugħ m’għandhiex tkun inqas minn 0,7 cd għall-apparat ta’ kategoriji 1b, mhux inqas minn 0,3 cd għal apparat tal-kategoriji 1, 1a, 2a u 2b bi nhar; m’għandhiex tkun inqas minn 0,07 cd għall-apparat ta’ kategoriji 2b bil-lejl; 6.3.3.2. Id-disposizzjonijiet tal-paragrafu 2.2 tal-Anness 4 għal dan ir-Regolament fuq varjazzjonijiet lokali ta’ intensità għandhom jiġu osservati.

6.4. B’mod ġenerali, l-intensitajiet għandhom jitkejlu bis-sors/i tad-dawl mixgħulin kontinwament. Madankollu, skont il-kostruzzjoni tal-apparat, per eżempju, l-użu ta’ dijodi li jitfgħu d-dawl (LED), jew il-ħtieġa li jittieħdu prekawzjonijiet biex tiġi evitata s-sħana żejda, huwa permess li jitkejlu l-bozoz meta jkunu qed iteptpu. Dan jista’ jinkiseb billi jinxtegħlu bi frekwenza ta’ f = 1,5 ± 0,5 Hz bl-intervall tal-impuls ikbar minn 0,3 s, imkejjel b’95 fil-mija intensità ta’ dawl massimu. Fil-każ ta’ bozoz bil-filament li jistgħu jinbiddlu, il-bozoz tal-filament se jiġu operati fi fluss luminuż ta’ referenza waqt li jkunu mixgħula. Fil-każ ta’ sorsi tad-dawl LED, il-kejl kollu għandu jsir b’6,75 V, 13,5 V jew 28,0 V; il-valur tal-fluss tal-luminożità prodott meta jkun mixgħul għandu jkun kkoreġut. Il-fattur ta’ korrezzjoni huwa l-proporzjon bejn il-fluss luminuż oġġettiv u l-valur tal-fluss luminuż waqt li jkun mixgħul li jinsab fil-vultaġġ applikat. Fil-każijiet l-oħra kollha, il-vultaġġ kif meħtieġ fil-paragrafu 7.1.1 għandu jinxtegħel meta l-ħin biex jitla’ fil-bidu u jonqos fit-tmiem ikun inqas minn 0,01 s; mhux permess l-ebda qabża fil-valur. Fil-każ ta’ kejl meħuda waqt it-teptip, l-intensità ta’ luminuża rraportata se tkun rappreżentata bl-intensità massima.

6.5. Fil-każ ta’ apparat tal-kategorija 2b, il-ħin li jgħaddi minn meta jiġi/u enerġizzat/i is-sors/i tad-dawl u l-output tad-dawl imkejjel fuq l-assi ta’ referenza biex jilħaq id-90 fil-mija tal-valur imkejjel skont il-paragrafu 6.3 hawn fuq għandu jitkejjel għal-livelli estremi ta’ intensità luminuża prodotta mill-indikatur tad-direzzjoni. Il-ħin imkejjel sabiex tinkiseb l-inqas intensità ta’ luminożità m’għandux jaqbeż il-ħin imkejjel sabiex tinkiseb l-ogħla intensità ta’ luminożità.

6.6. Il-kontroll tal-intensità varjabbli ma għandux jiġġenera sinjali li jikkawżaw intensitajiet tad-dawl: 6.6.1. ‘Il barra mill-medda speċifikata fil-paragrafu 6.1 ta’ hawn fuq u 6.6.2. Li jaqbżu l-kategorija 2a massima speċifikata fil-paragrafu 6.1: (a) Għal sistemi li jiddependu biss fuq kundizzjonijiet ta’ matul il-jum u matul il-lejl: skont kundizzjonijiet ta’ matul il-lejl (b) għal sistemi oħra: taħt kundizzjonijiet ta’ referenza kif murija mill-manifattur (3).

6.7. l-Anness 4, imsemmi fil-paragrafu 6.3.1, jagħti dettalji tal-metodi ta’ kejl li għandhom jiġu użati.

7. PROĊEDURA TAT-TEST

7.1. Il-kejl kollu, fotometriku u kolorimetriku, għandu jsir: 7.1.1. Fil-każ ta’ fanal b’sors ta’ dawl li jista’ jinbidel, jekk ma jiġix fornut permezz ta’ apparat elettroniku ta’ kontroll tas-sors ta’ dawl jew kontroll ta’ intensità varjabbli, b’sors ta’ dawl standard b’kulur jew mingħajr kulur tal-kategorija preskritta għall-apparat: ipprovdut bil-vultaġġ: (a) Fil-każ ta’bozza(bozoz) bil-filament, huwa neċessarju li jiġi prodott fluss tad-dawl ta’ referenza meħtieġ għal dik il-kategorija ta’ bozza bil-filament, (b) Fil-każ ta’ sors/i tad-dawl LED ta’ 6,75 V, 13,5 V jew 28,0 V; il-valur tal-fluss luminuż prodott se jiġi kkoreġut. Il-fattur ta’ korrezzjoni huwa l-proporzjon bejn il-fluss luminuż oġġettiv u l-valur medju tal-fluss luminuż li jinsab fil-vultaġġ applikat. 7.1.2. Fil-każ ta’ fanal mgħammar b’sorsi ta’ dawl li ma jistgħux jinbidlu (bozoz tal-filament u oħrajn), f’6,75 V, 13,5 V jew 28,0 V rispettivament. 7.1.3. Fil-każ ta’ sistema li tuża tagħmir elettroniku ta’ kontroll tas-sors ta’ dawl jew kontroll ta’ intensità varjabbli, li jkun parti mill-fanal (4) li japplika fit-terminali ta’ dħul tal-bozza l-vultaġġ iddikjarat mill-manifattur jew, jekk mhux indikat, 6,75 V, 13,5 V jew 28,0 V rispettivament. 7.1.4. Fil-każ ta’ sistema li tuża apparat elettroniku ta’ kontroll tas-sors ta’ dawl jew kontroll ta’ intensità varjabbli, li ma jkunx parti mill-fanal, il-vultaġġ iddikjarat mill-manifattur għandu jiġi applikat fit-terminali tad-dħul tal-fanal.

7.2. Madankollu fil-każ ta’indikatur tad-direzzjoni ta’ kategorija 2b li jitħaddem permezz ta’ kontroll ta’ intensità varjabbli biex tinkiseb intensità tad-dawl varjabbli, il-kejl fotometriku għandu jsir skont id-deskrizzjoni tal-applikant.

7.3. Il-laboratorju tat-testijiet għandu jirrikjedi mill-manifattur it-tagħmir ta’ kontroll tas-sors ta’ dawl jew il-kontroll ta’ intensità varjabbli meħtieġ biex jiġu fornuti s-sors ta’ dawl u l-funzjonijiet applikabbli.

7.4. Il-vultaġġ li jrid jiġi applikat lill-fanal għandu jiġi nnotat fil-formola ta’ komunikazzjoni fl-Anness 2 ta’ dan ir-Regolament.

7.5. Il-limiti tal-wiċċ apparenti fid-direzzjoni tal-assi ta’ referenza ta’ indikatur tad-direzzjoni, għandhom jiġu stabbiliti. Madankollu, fil-każ tal-indikaturi tad-direzzjoni tal-kategoriji 5 u 6, il-limiti tal-wiċċ li jitfa’ d-dawl għandhom jiġu stabbiliti.

8. IL-KULUR TAD-DAWL MITFUGĦ.

Il-kulur tad-dawl mitfugħ fil-kamp tas-sistema tad-distribuzzjoni tad-dawl definita fil-paragrafu 2 tal-Anness 4, għandu jkun ta’ lewn safrani. ‘Il barra minn din il-medda ma għandha tiġi osservata ebda varjazzjoni mmarkata ta’ kulur. Għall-verifika ta’ dawn il-karatteristiċi kolorimetriċi, il-proċedura tal-ittestjar deskritta fil-paragrafu 7 ta’ dan ir-Regolament għandha tiġi applikata. Dawn ir-rekwiżiti għandhom japplikaw ukoll fil-medda ta’ intensità tad-dawl varjabbli prodotta mill-indikaturi tad-direzzjoni tal-kategorija 2b.

Madankollu, għall-fanali mgħammra b’sorsi ta’ dawl li mhumiex sostitwibbli (bozoz bil-filament u oħrajn), il-karatteristiċi kolorimetriċi għandhom jiġu vverifikati mas-sorsi tad-dawl preżenti fil-fanali, skont is-subparagrafi rilevanti tal-paragrafu 7.1 ta’ dan ir-Regolament.

9. MODIFIKAZZJONIJIET TA’ TIP TA’ INDIKATUR TAD-DIREZZJONI GĦALL-VETTURI BIL-MUTUR U T-TREJLERS TAGĦHOM U ESTENSJONI TAL-APPROVAZZJONI

9.1. Kull modifikazzjoni ta’ tip ta’ indikatur tad-direzzjoni għandha tkun mgħarrfa lill-Awtorità tal-Approvazzjoni tat-Tip li tkun tat l-approvazzjoni tat-tip. Id-dipartiment imbagħad jista’ jew: 9.1.1. Iqis li mhux probabbli li l-modifikazzjonijiet li saru se jkollhom effett negattiv apprezzabbli u li fi kwalunkwe każ l-apparat xorta huwa konformi mar-rekwiżiti; jew 9.1.2. Jeħtieġ rapport tat-test ieħor mingħand is-servizz tekniku responsabbli mit-twettiq tat-testijiet.

9.2. Konferma jew rifjut ta’ approvazzjoni, li tispeċifika l-alterazzjonijiet għandha tkun ikkomunikata bil-proċedura speċifikata fil-paragrafu 4.1.4 ta’ hawn fuq lill-Partijiet għall-Ftehim li japplikaw dan ir-Regolament.

9.3. L-Awtorità Kompetenti li toħroġ l-estensjoni tal-approvazzjoni għandha tagħti numru tas-serje lil estensjoni bħal din u tgħarraf b’dan lill-Partijiet l-oħra għall-Ftehim tal-1958 li japplikaw dan ir-Regolament permezz ta’ formola ta’ komunikazzjoni li taqbel mal-mudell fl-Anness 2 ta’ dan ir-Regolament.

10. KONFORMITÀ TAL-PRODUZZJONI

Il-proċeduri tal-konformità tal-produzzjoni għandhom ikunu konformi ma’ dawk li ġew stabbiliti fl-Appendiċi 2 tal-Ftehim (E/ECE/324-E/ECE/TRANS/505/Rev.2) bir-rekwiżiti li ġejjin:

10.1. L-indikaturi tad-direzzjoni approvati skont dan ir-Regolament għandhom ikunu mmanifatturati b’tali mod li jikkonformaw mat-tip approvat billi jintlaħqu r-rekwiżiti stabbiliti fil-paragrafi 6 u 8 hawn fuq.

10.2. Għandu jkun hemm konformità mar-rekwiżiti minimi għall-konformità tal-proċeduri tal-kontroll tal-produzzjoni stabbiliti fl-Anness 5 għal dan ir-Regolament.

10.3. Għandu jkun hemm konformità mar-rekwiżiti minimi stabbiliti fl-Anness 6 għal dan ir-Regolament, għat-teħid ta’ kampjuni minn spettur.

10.4. L-awtorità li tat l-approvazzjoni tat-tip tista’, fi kwalunkwe ħin, tivverifika l-metodi tal-kontroll tal-konformità applikati f’kull faċilità ta’ produzzjoni. Il-frekwenza normali ta’ dawn il-verifiki għandha tkun ta’ darba kull sentejn.

11. PENALI GĦAL NUQQAS TA’ KONFORMITÀ TAL-PRODUZZJONI

11.1. L-approvazzjoni mogħtija fir-rigward tal-apparat skont dan ir-Regolament tista’ tiġi rtirata jekk ma jintlaħqux ir-rekwiżiti stipulati hawn fuq.

11.2. Jekk Parti Kontraenti għall-Ftehim li tapplika dan ir-Regolament tirtira approvazzjoni li tkun tat qabel, għandha minnufih tinnotifika b’dan lill-Partijiet Kontraenti l-oħra li japplikaw dan ir-Regolament, permezz ta’ formola ta’ komunikazzjoni li tikkonforma mal-mudell fl-Anness 2 ta’ dan ir-Regolament.

12. PRODUZZJONI MWAQQFA GĦAL DEJJEM

Jekk id-detentur tal-approvazzjoni jieqaf għal kollox milli jimmanifattura apparat approvat skont dan ir-Regolament, għandu jinforma lill-awtorità li tat l-approvazzjoni. Malli tirċievi l-komunikazzjoni rilevanti, dik l-awtorità għandha tinforma b’dan lill-Partijiet l-oħra għall-Ftehim tal-1958 li japplikaw dan ir-Regolament permezz ta’ formola ta’ komunikazzjoni li tikkonforma mal-mudell fl-Anness 2 għal dan ir-Regolament.

13. ISMIJIET U INDIRIZZI TAS-SERVIZZI TEKNIĊI RESPONSABBLI MIT-TWETTIQ TAT-TESTIJIET TAL-APPROVAZZJONI U TAL-AWTORITAJIET TAL-APPROVAZZJONI TAT-TIP

Il-Partijiet tal-Ftehim tal-1958 li japplikaw dan ir-Regolament għandhom jibagħtu lis-Segretarjat tan-Nazzjonijiet Uniti l-ismijiet u l-indirizzi tas-Servizzi Tekniċi responsabbli biex jagħmlu t-testijiet tal-approvazzjoni u tal- Awtoritajiet tal-Approvazzjoni tat-Tip li jagħtu l-approvazzjoni u li lilhom għandhom jintbagħtu formoli li jiċċertifikaw l-approvazzjoni jew l-estensjoni jew ir-rifjut jew l-irtirar ta’ approvazzjoni, maħruġa f’pajjiżi oħra.

14. DISPOŻIZZJONIJIET TRANŻITORJI

14.1. Mid-data uffiċjali tad-dħul fis-seħħ tas-Suppliment 8 tas-serje 01 ta’ emendi, l-ebda Parti Kontraenti li qed tapplika dan ir-Regolament m’għandha tirrifjuta li tagħti l-approvazzjoni tal-ECE taħt dan ir-Regolament kif emendat mis-Suppliment 8 tas-serje 01 ta’ emendi.

14.2. Sa minn 24 xahar wara d-dħul fis-seħħ, il-Partijiet Kontraenti li japplikaw dan ir-Regolament għandhom jagħtu approvazzjonijiet ECE biss jekk it-tip ta’ indikatur tad-direzzjoni li se jkun approvat jissodisfa r-rekwiżiti ta’ dan ir-Regolament kif emendat bis-Suppliment 8 għas-serje ta’ emendi 01.

14.3. Il-Partijiet Kontraenti li japplikaw dan ir-Regolament ma għandhomx jirrifjutaw li jagħtu estensjonijiet lill-approvazzjoni skont is-serje preċedenti ta’ emendi għal dan ir-Regolament.

14.4. Il-Partijiet Kontraenti li japplikaw dan ir-Regolament għandhom ikomplu jagħtu approvazzjonijiet lil dawk it-tipi ta’ indikaturi ta’ direzzjoni li jikkonformaw mar-rekwiżiti ta’ dan ir-Regolament kif emendat mis-serje preċedenti ta’ emendi matul il-perjodu ta’ 12-il xahar li jsegwi d-data tad-dħul fis-seħħ tas-Suppliment 8 tas-serje ta’ emendi 01.

14.5. Approvazzjonijiet ECE mogħtija skont dan ir-Regolament qabel it-12-il xahar wara d-data tad-dħul fis-seħħ u l-estensjonijiet kollha ta’ approvazzjonijiet, inklużi dawk għal serje preċedenti ta’ emendi għal dan ir-Regolament approvati sussegwentement, għandhom jibqgħu validi indefinitivament. Meta t-tip ta’ indikatur tad-direzzjoni approvat għas-serje ta’ emendi preċedenti jissodisfa r-rekwiżiti ta’ dan ir-Regolament kif emendat mis-Suppliment 8 għas-serje ta’ emendi 01, il-Parti Kontraenti li tat l-approvazzjoni għandha tavża lill-Partijiet Kontraenti li japplikaw dan ir-Regolament b’dan.

14.6. L-ebda Parti Kontraenti li tapplika dan ir-Regolament ma għandha tirrifjuta l-approvazzjoni tat-tip ta’ indikatur tad-direzzjoni għas-Suppliment 8 għas-serje ta’ emendi 01 għal dan ir-Regolament.

14.7. Sa 36-il xahar wara d-dħul fis-seħħ tas-Suppliment 8 tas-serje ta’ emendi 01 għal dan ir-Regolament, l-ebda Parti Kontraenti li tapplika dan ir-Regolament m’għandha tirrifjuta tip ta’ indikatur tad-direzzjoni approvat fis-serje preċedenti ta’ emendi għal dan ir-Regolament.

14.8. Minn 36 xahar wara d-dħul fis-seħħ tas-Suppliment 8 għas-serje ta’ emendi 01 għal dan ir-Regolament, il-Partijiet Kontraenti li japplikaw dan ir-Regolament jistgħu jirrifjutaw il-bejgħ ta’ tip ta’ indikatur tad-direzzjoni li ma jissodisfax ir-rekwiżiti tas-Suppliment 8 għas-serje ta’ emendi 01 għal dan ir-Regolament sakemm l-indikatur tad-direzzjoni ma jkunx maħsub bħala sostitut biex jitwaħħal fuq vetturi fl-użu.

14.9. Partijiet Kontraenti li japplikaw dan ir-Regolament għandhom ikomplu joħorġu approvazzjonijiet għal indikaturi tad-direzzjoni fuq il-bażi ta’ kwalunkwe serje ta’ emendi preċedenti sakemm l-indikaturi tad-direzzjoni huma maħsuba bħala sostituti biex jitwaħħlu fuq vetturi fl-użu.

14.10. Mid-data uffiċjali tad-dħul fis-seħħ tas-Suppliment 8 tas-serje ta’ emendi 01, l-ebda Parti Kontraenti li qed tapplika dan ir-Regolament m’għandha tipprojbixxi t-twaħħil fuq vettura ta’ indikatur ta’ direzzjoni taħt dan ir-Regolament kif emendat mis-Suppliment 8 tas-serje ta’ emendi 01.

14.11. Il-Partijiet Kontraenti li japplikaw dan ir-Regolament għandhom ikomplu jippermettu t-twaħħil fuq vetturi ta’ indikaturi tad-direzzjoni approvati għal dan ir-Regolament kif ġie emendat mis-serje ta’ emendi preċedenti waqt il-perjodu ta’ 48 xahar ta’ wara d-data tad-dħul fis-seħħ is-Suppliment 8 għas-serje ta’ emendi 01.

14.12. Meta jiskadi l-perjodu ta’ 48 xahar wara d-data tad-dħul fis-seħħ tas-Suppliment 8 tas-serje ta’ emendi 01, il-Partijiet Kontraenti li japplikaw dan ir-Regolament jistgħu jipprojbixxu t-twaħħil ta’ indikatur tad-direzzjoni li ma jissodisfax ir-rekwiżiti ta’ dan ir-Regolament kif ġie emendat bis-Suppliment 8 tas-serje ta’ emendi 01 fuq vettura ġdida li tkun ingħatat approvazzjoni għat-tip nazzjonali jew approvazzjoni individwali aktar minn 24 xahar wara d-data tad-dħul fis-seħħ tas-Suppliment 8 tas-serje ta’ emendi 01 għal dan ir-Regolament.

14.13. Meta jiskadi perjodu ta’ 60 xahar wara d-data tad-dħul fis-seħħ, Partijiet Kontraenti li japplikaw dan ir-Regolament jistgħu jipprojbixxu t-twaħħil ta’ indikatur tad-direzzjoni li ma jissodisfax ir-rekwiżiti ta’ dan ir-Regolament kif ġie emendat bis-Suppliment 8 tas-serje ta’ emendi 01 fuq vettura ġdida li tkun irreġistrata għall-ewwel darba aktar minn 60 xahar wara d-data tad-dħul fis-seħħ tas-Suppliment 8 tas-serje ta’ emendi 01 ta’ dan ir-Regolament.

14.14. Approvazzjonijiet eżistenti għal indikaturi tad-direzzjoni tal-kategoriji 3 u 4 approvati skont dan ir-Regolament qabel l-introduzzjoni għas-Suppliment 16 għas-serje ta’ emendi 01, għandhom jibqgħu validi b’mod indefinit.

(1) Kif definit fir-Riżoluzzjoni Konsolidata dwar il-Kostruzzjoni tal-Vetturi (R.E.3), dokument ECE/TRANS/WP.29/78/Rev.2, para. 2

(2) In-numri differenti tal-Partijiet Kontraenti għall-Ftehim tal-1958 huma riprodotti fl-Anness 3 tar-Riżoluzzjoni Konsolidata dwar il-Kostruzzjoni tal-Vetturi (R.E.3), id-dokument ECE/TRANS/WP.29/78/Rev.2

(3) Viżibbiltà tajba (medda ottika meterjoloġika MOR > 2 000 m definita skont id-WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996) u lenti nadifa.

(4) Għall-fini ta’ dan ir-Regolament “li jkun parti mill-fanal” tfisser li jkun fiżikament inkluż fil-qafas tal-fanal jew li jkun estern, separat jew le, mill-qafas tal-fanal iżda fornut mill-manifattur tal-fanal bħala parti mis-sistema tal-fanal.

ANNESS 1 Kategoriji ta’ indikaturi tad-direzzjoni: Angoli minimi meħtieġa għal distribuzzjoni ta’ dawl fl-ispazju ta’ dawn il-Kategoriji ta’ indikaturi tad-direzzjoni (1) Fil-każijiet kollha, l-angoli minimi vertikali għad-distribuzzjoni tad-dawl fl-ispazju ta’ fanali tal-indikaturi tad-direzzjoni, huma 15° fuq u 15° taħt l-orizzontal minbarra: (a) Fanali indikaturi tad-direzzjoni maħsuba biex jiġu installati bil-Pjan-H tal-fanal f’għoli ta’ mhux aktar minn 750 mm’ il fuq mill-art, li għalih l-estensjoni hija ta’ 15 fuq 5° taħt l-orizzontali; (b) Fanali indikaturi obbligatorji tad-direzzjoni maħsuba biex jiġu installati bil-Pjan-H tal-fanal f’għoli ta’ aktar minn 2 100 mm ‘l fuq mill-art, li għalih l-estensjoni hija ta’ 5° ‘l fuq u 15° taħt l-orizzontali; (c) Indikaturi tad-direzzjoni tal-Kategorija 6. Angoli minimi ta’ viżibilità orizzontali Indikaturi tad-direzzjoni għall-quddiem tal-vettura Kategorija 1 : Għal użu f’distanza ta’ mhux inqas minn 40 mm mill-fanal ta’ quddiem b’raġġ baxx u/jew mill-fanal għaċ-ċpar fuq quddiem; Kategorija 1a : Għal użu f’distanza ta’ iktar minn 20 mm iżda mhux inqas minn 40 mm mill-fanal ta’ quddiem- b’raġġ baxx u/jew mill-fanal għaċ-ċpar fuq quddiem; Kategorija 1b : Għal użu f’distanza ta’ mhux inqas minn jew ugwali għal 20 mm mill-fanal ta’ quddiem b’raġġ baxx u/jew miill-fanal għaċ-ċpar fuq quddiem. Fuq jew 'il fuq mill-pjan-H għall-fanali kollha. Taħt il-pjan-H għall-fanali maħsub għall-kategorija tal-vetturi M2, M3, N2 jew N3

Taħt il-pjan-H għall-kategorija tal-vetturi M1 u N1 Pjan-H: "pjan orizzontali li jgħaddi miċ-ċentru ta' referenza tal-fanal" Kategoriji 2a and 2b : Indikaturi tad-direzzjoni għall-wara tal-vettura Kategorija 2a : Fanali ta’ wara tal-indikaturi tad-direzzjoni b’intensità luminuża stabbli Kategorija 2b : Fanali ta’ wara tal-indikaturi tad-direzzjoni b’intensità luminuża varjabbli Taħt il-pjan-H għal fanali maħsuba biex jiġu installati ma' dan il-pjan b'għoli ta' mmuntar ta' inqas minn 750 mm 'il fuq mill-art. Kategoriji 5 u 6 : L-indikaturi tad-direzzjoni supplimentari għall-użu fuq vettura mgħammra b’indikaturi tad-direzzjoni tal-kategoriji 1, 1a jew 1b u 2a jew 2b (1) L-angoli murija f’dawn l-arranġamenti huma tajbin għall-mezzi li għandhom jiġu mmuntati fuq in-naħa tal-lemin tal-vettura. Il-vleġeġ f’dawn id-dijagrammi jippuntaw lejn il-parti ta’ quddiem tal-vettura.

ANNESS 2 KOMUNIKAZZJONI (Format massimu: A4 (210 x 297 mm)) Test ta 'immaġni maħruġa minn: Isem l-amministrazzjoni Dwar: (2) Approvazzjoni mogħtija Approvazzjoni estiża Approvazzjoni rifjutata Approvazzjoni rtirata Produzzjoni mwaqqfa definittivament ta’ tip ta’ indikatur tad-direzzjoni skont ir-Regolament Nru 6 Nru tal-Approvazzjoni … Nru tal-Estensjoni … 1. L-isem jew il-marka kummerċjali tal-apparat … 2. L-isem tal-manifattur għat-tip ta’ apparat: … 3. L-isem u l-indirizz tal-manifattur: … 4. Jekk applikabbli, l-isem u l-indirizz tar-rappreżentant tal-manifattur rappreżentant: … 5. Imressqa għall-approvazzjoni nhar: … 6. Is-servizz tekniku responsabbli mit-twettiq tat-testijiet ta’ approvazzjoni: … 7. Id-data tar-rapport tat-test maħruġ minn dak is-servizz: … 8. In-numru tar-rapport tat-test maħruġ minn dak is-servizz: … 9. Deskrizzjoni konċiża: Il-kategorija: 1, 1a, 1b, 2a, 2b, 3, 4, 5, 6 (2) Numru, kategorija: … Il-funzjoni(jiet) prodotta/i minn fanali interdipendenti li jiffurmaw parti minn sistema ta’ fanali interdipendenti: … Vultaġġ u potenza: … Kodiċi speċifiku ta’ identifikazzjoni tal-modulu tas-sors ta’ dawl: … Għall-għoli tat-twaħħil limitat biss ugwali għal jew inqas minn 750 mm ‘il fuq mill-art: iva/le (2) Kundizzjonijiet ġeometriċi tal-installazzjoni u varjazzjonijiet relatati, jekk dawn jeżistu … Applikazzjoni ta’ apparat elettroniku għall-kontroll tas-sors tad-dawl/kontroll ta’ intensità varjabbli: (a) Li ma jkunx parti mill-fanal: iva/le (2) (b) Li ma jkunx parti mill-fanal: iva/le (2) Test ta 'immaġni Vultaġġ/i tad-dħul fornuti minn apparat elettroniku ta’ kontroll tas-sors ta’ dawl/kontroll ta’ intensità varjabbli: … Il-manifattur u n-numru ta’ identifikazzjoni tal-apparat elettroniku għall-kontroll tas-sors tad-dawl/kontroll ta’ intensità varjabbli (meta t-tagħmir għall-kontroll tas-sors tad-dawl ikun parti mill-fanal iżda ma jkunx inkluż fil-qafas tal-fanal): … Intensità luminuża varjabbli: iva/le (2) Attivazzjoni sekwenzjali ta’ sorsi tad-dawl (ara l-paragrafu 5.6 ta’ dan ir-Regolament): iva/le (2) 10. Il-pożizzjoni tal-marka tal-approvazzjoni: … 11. Ir-raġuni(jiet) għall-estensjoni (jekk ikun applikabbli): … 12. Approvazzjoni mogħtija/estiża/rifjutati/irtirata (2): … 13. Post: … 14. Data: … 15. Firma: … 16. Il-lista ta’ dokumenti ddepożitati mas-Servizz Amministrattiv li ta l-approvazzjoni hija annessa ma’ din il-komunikazzjoni u tista’ tinkiseb fuq talba. … (1) In-numru li jiddistingwi l-pajjiż li jkun ta/estenda/irrifjuta/irtira approvazzjoni (ara d-dispożizzjonijiet ta’ approvazzjoni fir-Regolament). (2) Aqta’ dak li ma japplikax

ANNESS 3 EŻEMPJI TA’ ARRANĠAMENTI TAL-MARKI TAL-APPROVAZZJONI L-apparat li juri l-marka ta’ approvazzjoni li jidher hawn fuq huwa l-apparat ta’ kategorija 4 (indikatur ta’ direzzjoni tan-naħa ta’ quddiem) approvat fl-Italja (E3) taħt in-Nru 216, li jistgħu jintużaw f’assemblaġġ ta’ żewġ bozoz. Il-vleġġa turi f’liema pożizzjoni dan l-apparat, li jista’ jiġi mmuntat biss fuq naħa waħda tal-vettura, għandu jiġi mmuntat. Il-vleġġa tipponta lejn ‘il quddiem tal-vettura. Il-vleġġa wieqfa li tibda minn segment mimdud u li tipponta ‘l isfel turi l-għoli ta’ twaħħil permess ta’ jew anqas minn 750 mm mill-art għal dan l-apparat. In-numru tal-approvazzjoni qrib is-simbolu “4D” jindika li l-approvazzjoni ngħatat skont ir-rekwiżiti tar-Regolament Nru 6 kif emendat mis-serje ta’ emendi 01. Id-direzzjoni li fiha l-vleġeġ fuq il-marka tal-approvazzjoni tat-tip jippuntaw, skont il-kategorija tal-mezz hi indikata taħt: Grafika 1 Nota: In-numru ta’ approvazzjoni u s-simboli addizzjonali jitqiegħdu qrib iċ-ċirku u jew ‘il fuq jew ‘l isfel mill-ittra “E”, jew lejn il-lemin jew ix-xellug ta’ dik l-ittra. Iċ-ċifri tan-numru tal-approvazzjoni għandhom ikunu fuq l-istess naħa tal-ittra “E” u jħarsu lejn l-istess direzzjoni. L-użu tan-numri Rumani bħala numri ta’ approvazzjoni għandu jiġi evitat sabiex ma jkunx hemm konfużjoni ma’ simboli oħra. Grafika 2 Marki simplifikati ta’ fanali miġbura fi grupp, ikkombinati jew inkorporati reċiprokament meta żewġ fanali jew iktar ikunu parti mill-istess apparat Il-linji vertikali u orizzontali jiskematizzaw il-forma tal-istrument li jagħmel is-sinjali bid-dawl. Dawn mhumiex parti mill-marka tal-approvazzjoni. Mudell A Mudell B Mudell C Nota: It-tliet eżempji ta’ marki ta’ approvazzjoni murija hawn fuq (il-mudelli A, B, u C) jirrappreżentaw tliet varjanti possibbli tal-marka ta’ apparat tad-dawl meta żewġ fanali jew aktar ikunu parti mill- istess unità ta’ fanali ggruppati, kkombinati jew inkorporati reċiprokament. Dawn jindikaw li l-apparat ġie approvat fil-Pajjiżi l-Baxxi (E4) bin-numru tal-approvazzjoni 3333 u li jikkonsisti fi: Fanal ta’ indikatur tad-direzzjoni ta’ wara li jipproduċi intensità ta’ dawl varjabbli (il-kategorija 2b) approvat skont is-serje ta’ emendi 01 tar-Regolament Nru 6; Fanal aħmar tan-naħa ta’ wara (tal-ġenb) li jipproduċi intensità luminuża varjabbli (R2) approvat skont is-serje ta’ emendi 01 tar-Regolament Nru 7, Fanal taċ-ċpar ta’ wara li jipproduċi intensità luminuża varjabbli (F2) approvat skont ir-Regolament Nru 38 fil-verżjoni oriġinali tiegħu, Fanal tar-rivers (AR) approvat skont ir-Regolament Nru 23 fil-verżjoni oriġinali tiegħu, Fanal tal-brejk li jipproduċi intensità luminuża varjabbli (S2) approvat skont is-serje ta’ emendi 01 tar-Regolament Nru 7. Nota: It-tliet eżempji ta’ hawn fuq jikkorrispondu ma’ strument tad-dawl li għandu marka tal-approvazzjoni li tinkludi: Fanal fuq in-naħa ta’ quddiem approvat skont is-serje ta’ emendi 01 tar-Regolament Nru 7; Fanal ta’ quddiem b’raġġ għas-sewqan normali maħsub għat-traffiku fuq in-naħa tal-lemin u fuq in-naħa tax-xellug u raġġ tad-dawl għall-bogħod b’intensità massima inkluża bejn 86 250 u 101 250 kandelas, approvat skont is-serje ta’ emendi 02 tar-Regolament Nru 20; Fanal taċ-ċpar tan-naħa ta’ quddiem approvat skont is-serje ta’ emendi 02 tar-Regolament Nru 19; Fanal indikatur tad-direzzjoni ta’ quddiem, tal-kategorija 1a approvata f’konformità mas-serje ta’ emendi 01 tar-Regolament Nru 6. Grafika 3 Fanal inkorporat reċiprokament ma’ fanal ta’ quddiem L-eżempju li jidher fuq jikkorrispondi mal-marki ta’ lenti maħsuba biex tintuża f’tipi differenti ta’ fanali ta’ quddiem, jiġifieri: Jew : Fanal ta’ quddiem b’raġġ ta’ dawl iddeżinjat għat-traffiku man-naħa tal-lemin u man-naħa tax-xellug u raġġ ta’ dawl b’intensità massima ta’ bejn 86, 250 u 1 01, 250 candelas, approvati fil-Ġermanja (E1) skont ir-rekwiżiti tar-Regolament Nru 8 kif emendat bis-serje ta’ emendi 04; li huwa reċiprokament inkorporat ma’ indikatur tad-direzzjoni ta’ quddiem approvat skont is-serje ta’ emendi 01 tar-Regolament Nru 6; Jew : Fanal ta’ quddiem b’raġġ ta’ dawl iddeżinjat għat-traffiku man-naħa tal-lemin u man-naħa tax-xellug u raġġ ta’ dawl approvati fil-Ġermanja (E1) skont ir-rekwiżiti tar-Regolament Nru 1 kif emendat bis-serje ta’ emendi 01 li huwa reċiprokament inkorporat mal-istess indikatur tad-direzzjoni ta’ quddiem bħal ta’ fuq; Jew anke : Wieħed mill-fanali ta’ quddiem imsemmija hawn fuq approvat bħala fanal wieħed. Il-korp ewlieni tal-fanal ta’ quddiem għandu jkollu l-uniku numru validu ta’ approvazzjoni, pereżempju: Grafika 4 L-immarkar ta’ fanali indipendenti L-eżempju ta’ hawn fuq jikkorrispondi għall-marki ta’ lenti maħsuba biex tintuża f’tipi differenti ta’ fanali. Din il-marka ta’ approvazzjoni tindika li l-apparat kien approvat fi Spanja (E9) taħt in-numru ta’ approvazzjoni 1432 u tinkludi: Fanal taċ-ċpar ta’ wara (F) approvat skont ir-Regolament Nru 38 fil-verżjoni oriġinali tiegħu; Fanal ta’ wara tal-indikatur tad-direzzjoni tal-kategorija 2a approvat skont is-serje ta’ emendi 01 tar-Regolament Nru 6, Fanal tar-rivers (AR) approvat skont ir-Regolament Nru 23 fil-verżjoni oriġinali tiegħu, Fanal aħmar tan-naħa ta’ wara (tal-ġenb) (R) approvat skont is-serje ta’ emendi 02 tar-Regolament Nru 7, Fanal tal-brejk b’livell wieħed ta’ dawl (S1) approvat skont is-serje ta’ emendi 02 tar-Regolament Nru 7. Moduli ta’ sors ta’ dawl Il-modulu ta’ sors ta’ dawl li jkollu l-kodiċi ta’ identifikazzjoni li jidher hawn fuq ġie approvat flimkien ma’ fanal approvat fl-Italja (E3) bin-numru ta’ approvazzjoni 17325. L-immarkar ta’ fanali interdipendenti L-immarkar ta’ fanal interdipendenti li jkun jagħmel parti minn sistema ta’ fanali interdipendenti li jipprovdi: Fanal ta’ wara tal-indikatur tad-direzzjoni (kategorija 2a) approvat skont is-serje ta’ emendi 01 tar-Regolament Nru 6. Dan għandu jingħata wkoll il-marka “Y” billi huwa fanal interdipendenti li jagħmel parti minn sistema ta’ fanali interdipendenti, Fanal taċ-ċpar ta’ wara li jipproduċi intensità luminuża varjabbli (F2) approvat skont ir-Regolament Nru 38 fil-verżjoni oriġinali tiegħu, L-immarkar ta’ fanal interdipendenti li jkun jagħmel parti minn sistema ta’ fanali interdipendenti li jipprovdi: Fanal ta’ wara tal-indikatur tad-direzzjoni (kategorija 2a) approvat skont is-serje ta’ emendi 01 tar-Regolament Nru 6. Dan għandu jingħata wkoll il-marka “Y” billi huwa fanal interdipendenti li jagħmel parti minn sistema ta’ fanali interdipendenti, Fanal aħmar tan-naħa ta’ wara (tal-ġenb) (R) approvat skont is-serje ta’ emendi 02 tar-Regolament Nru 7, Fanal ta’ waqfien (S1) approvat skont ir-Regolament Nru 7 fil-verżjoni oriġinali tiegħu.

ANNESS 4 KEJL FOTOMETRIKU 1. METODI TA’ KEJL 1.1. Matul kejl fotometriku, riflessjonijiet ta’ interferenza għandhom jiġu evitati permezz ta’ filtri addattati. 1.2. F’każ li r-riżultati tal-kejl jiġu kkontestati, il-kejl għandu jitwettaq b’tali mod li jissodisfa r-rekwiżiti li ġejjin: 1.2.1. Id-distanza tal-kejl għandha tkun tali li tkun tgħodd il-liġi tal-invers tal-kwadru tad-distanza: 1.2.2. L-apparat ta’ kejl għandu jkun tali li l-apertura angolari tar-riċevitur meta jidher miċ-ċentru ta’ riferenza tad-dawl huwa bejn 10’ u grad wieħed; 1.2.3. Ir-rekwiżit ta’ intensità għal direzzjoni partikolari tal-osservazzjoni għandu jitqies li ġie sodisfatt jekk dak ir-rekwiżit jintlaħaq f’direzzjoni li tiddevja b’mhux iktar minn kwart ta’ grad mid-direzzjoni tal-osservazzjoni. 1.3. F’każ meta l-apparat jista’ jiġi installat fuq il-vettura f’aktar minn pożizzjoni waħda jew f’kamp ta’ pożizzjonijiet differenti, il-kejl fotometriku għandu jiġi ripetut għal kull pożizzjoni jew għall-pożizzjonijiet estremi tal-kamp tal-assi ta’ referenza speċifikat mill-manifattur. 2. IT-TABELLA TAD-DISTRIBUZZJONI TAD-DAWL STANDARD FL-ISPAZJU GĦAL FANALI TAL-INDIKATUR TAD-DIREZZJONI TAL-KATEGORIJI 1, 1A, 1B, 2A, 2B. Għal indikaturi tad-direzzjoni tal-kategorija 6 2.1. Id-direzzjoni H = 0° u V = 0° tikkorrispondi għall-assi ta’ referenza. (Fuq il-vettura dan huwa mimdud, parallel mal-wiċċ lonġitudinali medjan tal-vettura u orjentat fid-direzzjoni meħtieġa ta’ viżibilità). Huwa jgħaddi miċ-ċentru ta’ referenza. Il-valuri murija fit-tabelli jagħtu, għad-direzzjonijiet diversi ta’ kejl, l-intensitajiet minimi bħala perċentwali tal-intensitajiet minimi meħtieġa fit-tabella fil-paragrafu 6.1.: 2.1.1. Fid-direzzjoni H = 0° u V = 0° għall-kategoriji 1, 1a, 1b, 2a, 2b, u fil-każ ta’ kategorija 5 fl-erja angulari fid-direzzjoni A kif preskritt fl-Anness 1; 2.1.2. Fid-direzzjoni H = 5° u V = 0° għall-kategorija 6. 2.1.3. Madankollu f’każ fejn l-apparat huwa maħsub biex jiġi installat bil-Pjan-H tiegħu f’għoli ta’ inqas minn 750 mm ‘l fuq mill-art, l-intensità fotometrika tiġi vverifikata biss sa angolu ta’ 5° ‘l isfel. 2.2. Fi ħdan il-medda ta’ distribuzzjoni ta’ dawl tal-paragrafu 2., li tidher b’mod skematiku bħala grilja, id-disinn tad-dawl għandu jkun sostanzjalment uniformi fis-sens li l-intensità tad-dawl f’kull direzzjoni ta’ parti mill-medda ffurmata mil-linji tal-grilja tilħaq tal-anqas il-valur perċentwali minimu l-aktar baxx li jidher fuq il-linji tal-grilja madwar id-direzzjoni inkwistjoni. 3. KEJL FOTOMETRIKU TA’ FANALI Il-prestazzjoni fotometrika għandha tiġi kkontrollata: 3.1. Għal sorsi ta’ dawl li mhumiex sostitwibbli (bozoz bil-filament u oħrajn): Bis-sorsi ta’ dawl preżenti fil-fanal, skont is-subparagrafu rilevanti tal-paragrafu 7.1 ta’ dan ir-Regolament. 3.2. Għal sors/i ta’ dawl li ma jistgħux jinbidlu: Meta mgħammra bil-bozoz bil-filament f’6,75 V, 13,5 V jew 28,0 V, il-valuri tal-intensità tad-dawl prodotti għandhom jiġu kkoreġuti. Il-fattur ta’ korrezzjoni huwa l-proporzjon bejn il-fluss luminuż ta’ referenza u l-valur medju tal-fluss luminuż li jinsab fil-vultaġġ applikat (6,75 V, 13,5 V jew 28,0 V). Għas-sorsi ta’ dawl tal-LED, il-fattur ta’ korrezzjoni huwa l-proporzjon bejn il-fluss luminuż oġġettiv u l-valur medju tal-fluss luminuż li jinsab fil-vultaġġ applikat (6,75 V, 13,5 V jew 28,0 V). Il-flussi luminużi attwali ta’ kull sors tad-dawl użat ma għandhomx jiddevjaw aktar minn 5 fil-mija mill-valur medju. Alternattivament, u fil-każ ta’ bozoz bil-filament biss, xi kultant tista’ tintuża wkoll bozza bil-filament standard, f’kull waħda mill-pożizzjonijiet individwali, operata fil-fluss ta’ referenza tagħha, bil-miżuri individwali f’kull pożizzjoni magħduda flimkien. 3.3. Għal kull fanal tal-indikatur tad-direzzjoni għajr dawk mgħammra b’bozza(bozoz) tal-filament, l-intensitajiet luminużi mkejla wara minuta u wara 30 minuta ta’ użu filwaqt li qed iteptpu (f = 1,5 Hz, duty factor 50 fil-mija), għandhom ikunu konformi mar-rekwiżiti minimi u massimi. Id-distribuzzjoni tad-dawl wara minuta ta’ ħidma tista’ tiġi kkalkulata billi f’kull punt tat-test tiġi applikata r-rata ta’ intensità luminuża mkejla HV wara minuta u wara 30 minuta ta’ ħidma kif deskritt hawn fuq.

ANNESS 5 IR-REKWIŻITI MINIMI GĦALL-PROĊEDURI TA’ KONTROLL TAL-KONFORMITÀ TAL-PRODUZZJONI 1. ĠENERALI 1.1. Mill-aspetti mekkaniċi u ġeometriċi, ir-rekwiżiti għall-konformità jitqiesu sodisfatti jekk il-varjanti ma jeċċedux id-devjazzjonijiet inevitabbli tal-manifattura koperti fir-rekwiziti ta’ dan ir-Regolament. 1.2. Fir-rigward tal-prestazzjonijiet fotometriċi, il-konformità tal-fanali prodotti fi kwantità kbira ma għandhiex tiġi kkontestata jekk, meta jiġu ttestjati l-prestazzjonijiet fotometriċi ta’ kull fanal magħżul każwalment skont il-paragrafu 7 ta’ dan ir-Regolament: 1.2.1. Ebda valur imkejjel ma jiddevja b’mod mhux favorevoli b’aktar minn 20 fil-mija mill-valuri preskritti f’dan ir-Regolament. 1.2.2. Jekk, fil-każ ta’ indikatur tad-direzzjoni mgħammar b’sors ta’ dawl sostitwibbli u jekk ir-riżultati tat-test deskritt hawn fuq ma’ jissodisfawx il-kundizzjonijiet meħtieġa, it-testijiet fuq l-apparati għandhom jerġgħu jsiru permezz ta’ sors ta’ dawl standard ieħor. 1.3. Il-koordinati tal-kromatiċità għandhom jikkonformaw meta jiġu ttestjati skont il-kundizzjonijiet tal-paragrafu 7 ta’ dan ir-Regolament. 2. ĦTIĠIET MINIMI GĦAL VERIFIKAZZJONI TA’ KONFORMITÀ MILL-MANIFATTUR Għal kull tip ta’ indikatur tad-direzzjoni, id-detentur tal-marka ta’ approvazzjoni għandu jwettaq għall-inqas it-testijiet li ġejjin, f’intervalli xierqa. Dawn it-testijiet għandhom isiru skont id-dispożizzjonijiet ta’ dan ir-Regolament. Jekk jittieħdu kampjuni u jirriżulta li skont it-tip ta’ test li jkun sarilhom ma jikkonformawx, iridu jerġgħu jittieħdu kampjuni oħrajn u jerġgħu jiġu sottomessi għat-testijiet. Il-manifattur irid jieħu l-passi meħtieġa biex jiżgura l-konformità tal-prodott. 2.1. In-natura tat-testijiet It-testijiet ta’ konformità f’dan ir-Regolament għandhom ikopru l-karatteristiċi fotometriċi u kolorimetriċi. 2.2. Metodi użati fit-testijiet 2.2.1. It-testijiet ġeneralment isiru skont il-metodi stipulati f’dan ir-Regolament. 2.2.2. Fi kwalunkwe test tal-konformità mwettaq mill-manifattur, jistgħu jintużaw metodi ekwivalenti bil-kunsens tal-Awtorità Kompetenti responsabbli għat-testijiet tal-approvazzjoni. Hija r-responsabbiltà tal-manifattur li jipprova li l-metodi li juża huma ekwivalenti għal dawk li hemm stipulati fir-Regolament. 2.2.3. L-applikazzjoni tal-paragrafi 2.2.1 u 2.2.2 teħtieġ kalibrar regolari tal-apparat tat-test u l-korrelazzjoni tiegħu ma’ kejl magħmul minn awtorità kompetenti. 2.2.4. Fil-każijiet kollha l-metodi ta’ referenza għandhom ikunu dawk ta’ dan ir-Regolament, b’mod partikolari għall-iskop ta’ verifika amministrattiva u teħid ta’ kampjuni. 2.3. Kif jittieħdu l-kampjuni Il-kampjuni tal-indikaturi tad-direzzjoni għandhom jintgħażlu b’mod każwali mill-produzzjoni ta’ grupp uniformi. Grupp uniformi jfisser sett ta’ indikaturi tad-direzzjoni tal-istess tip, definiti skont il-metodi ta’ produzzjoni tal-manifattur. Il-valutazzjoni għandha tkopri, b’mod ġenerali, il-produzzjoni f’serje minn fabbriki individwali. Madankollu, manifattur jista’ jiġbor flimkien dokumenti li jikkonċernaw l-istess tip minn fabbriki differenti sakemm dawn joperaw taħt l-istess sistema ta’ kwalità u ta’ ġestjoni tal-kwalità. 2.4. Karatteristiċi fotometriċi mkejla u rreġistrati Il-fanal fil-kampjun għandu jitkejjel b’mod fotometriku għall-valuri minimi fil-punti elenkati fl-Anness 4 u l-koordinati ta’ kromatiċità meħtieġa. 2.5. Il-kriterji li jirregolaw l-aċċettabbiltà Il-manifattur huwa responsabbli għat-twettiq ta’ studju ta’ statistika tar-riżultati tat-test u għad-definizzjoni, bi ftehim mal-awtorità kompetenti, tal-kriterji li jirregolaw l-aċċettabilità tal-prodotti tiegħu biex jintlaħqu l-ispeċifikazzjonijiet stabbiliti għall-verifika tal-konformità tal-prodotti fil-paragrafu 10.1 ta’ dan ir-Regolament. Il-kriterji li jirregolaw l-aċċettabbiltà għandhom ikunu tali li, b’livell ta’ kunfidenza ta’ 95 fil-mija, il-probabbiltà minima ta’ suċċess f’kontroll għall-għarrieda skont l-Anness 6 (l-ewwel teħid tal-kampjuni) tkun ta’ 0,95.